Mistä on kyse? Kouvolan Inkeroisissa ajetaan kesällä tractor pullingin kyläkisat

Kisat käydään viritetyillä traktoreilla

Ne järjestää Kymijoen Takaveto, joka koostuu lajin harrastajista

Tractor pullingissa vedetään traktorin perässä jarruvaunua, joka lisää tehoaan koko matkan ajan

Kouvolan Keltakankaalla sijaitsevan hallin pihassa seisoo useita traktoreita. Yksi niistä on jo viritetty kesän koitoksia varten, toinen on vielä työn alla.

Mika Metso käynnistää omansa, sen jo viritetyn. Ääni on muhkea ja ilmoille puskee yhtä muhkeaa, mustaa pilveä.

– Mummoilta pärähti paskat housuun, kun aamulla tulin tänne. Traktorit ovat liikennekelpoisia vehkeitä, mutta ei niillä töitä tehdä, kertoo paikallisen tractor pulling -seuran Kymijoen Takavedon puuhamiehenä toimiva Metso.

Niin. Traktoreilla ei tosiaan ole tarkoitus suoriutua peltojen kevättöistä. Niillä hinataan jarruvaunua perässä yli satametristä rataa pitkin.

Muut kisat liian kaukana

Pikkusuon moottoriradalla Inkeroisissa ajetaan kesällä järjestyksessään toiset tractor pullingin, suomalaisittain traktorivedon, kyläkisat.

– Homma lähti siitä, kun kaikki kisat olivat Pohjanmaalla. Lähempänä ei ollut, joten piti järjestää omat kisat, Metso toteaa.

Pitää uskaltaa pitää kaasu pohjassa, vaikka välillä näkyy pelkkää taivasta. Mika Metso

Mies oli parin kaverinsa kanssa maalaiskylän ensimmäisiä traktorin virittäjiä. Syntyi Kymijoen Takaveto. Nykyään tractor pullingia harrastaa tosissaan viisi kaveria, kiinnostuneita on muutamia kymmeniä.

– Käytämme paljon apuvoimia traktorin rakentamisessa, kun itse ei oikein ehdi.

Ruma Volvo

Metson oman Volvon moottori on vuodelta -79.

– Se oli ruma yksilö, kun ostin sen. Näin potentiaalin siellä ruosteen alla. Rahaa siihen ei hirveästi uponnut. Työtäkään ei ollut paljon, vesipumpun ja kytkimen vaihto.

Metson traktorin rakensi pääosin hänen kaverinsa, ja maalaus on teetetty maalaamossa. Eniten aikaa ovat vieneet viritykset.

Suomessa järjestetään tasamaalla ajettavia tractor pullingin kyläkisoja 3–5 kertaa vuodessa. Traktorin perässä on jarruvaunu, joka lisää koko ajan jarrutustehoa.

– Se, kenellä on eniten voimaa ja koneet pysyvät kasassa, voittaa. Pitää uskaltaa pitää kaasu pohjassa, vaikka välillä näkyy pelkkää taivasta.

Hyvä veli -säännöt

Samat traktorit kiertävät mäkikisoja, joissa on eri säännöt. Tractor pullingin kyläkisoissa säännöt ovat väljät.

– Siellä on hyvä veli -systeemi.

Naisillekin yritetään järjestää jotain. Olemme sitten vaikka ilman paitaa, jos ei muuta keksitä. Mika Metso

Kättä päälle ja silmiin katsomalla sovitaan. Jonkunnäköisiä turvalaitteita moottoreissa on ja kierrosraja on 3 000.

Inkeroisten kyläkisoihin odotetaan 5 000 kävijää. Järjestäjät pyrkivät huomioimaan kaikkia kansanosat tasapuolisesti.

– Naisillekin yritetään järjestää jotain. Olemme sitten vaikka ilman paitaa, jos ei muuta keksitä.